Allen den, die disen brief ansehent oder hoͤrent lesen, kùnd und vˀgich ich, Heinrich Vogt, schul̄ths ze Lentzburg, das ich an namen und stat
des hocherbornen fùrsten, mines gnedigen herren, hertzog Lùpolt ze Oͤstˀrich ꝫcꝭ, offenlich ze gerichte saz ze Lentzburg in der stat an
offener, frigen strasse und do fùr mich in offen, verbannen gerichte kament die bescheiden Johans Rogli, burgˀ ze Lentzburg, ze einem
teil und der wise, wolbescheiden Johans Schetwi, burgˀ ze Brugge, ze dem andern teil. und offnet do der vorgen̄ Johans Rogli mit
sinem fùrsprechen vor mir ingerichte, das er fùr sich und alle sin erben dem vorgen̄ Johansen Schetwin und sinen erben muͦtwilleklich,
wolbedachtlich und umbetwngenlich und dur siner notdurft wegen recht und redlich eines ewigen, steten und unwiderruͤfliches koͧfes wise ze koͧfen geben hette einen mùt kernen jaͤrliches zinses, je uf sant Martis ze werenne ze Brugge, ane des vorgen̄ Schetwis schaden, ab sinem huse und hoffstat, das gelegen ist ze Lentzburg in der stat und ruͤret ein halb an Walthers hus von Luceren
und anderthalb an Wernes von Lo hoffstat. den jetzgen̄ mùt kernen geltz hat der vorgen̄ Johans Rogli geben dem egen̄ Johansen
Schetwin umb zehen pfunt pfenningen stebler mùntz, guͤtˀ, geber und genemer, dero er von dem vorgen̄ Johansen Schetwi gar
und gentzlich gewert und bezalt ist und si in sinen schinberren und wissenthaften nutz bekert und bewendet hat, des er offenlich
vor mir vˀjach in gerichte. und bat do der vorgen̄ Johans Rogli zer varen mit sinem fùrsprechen, wie er den vorgen̄ mùt kˀnen geltz uf geben
und vˀtgen soͤlte, das der vorgen̄ Johans Schetwi und alle sin erben dar an wolhabent weren, nu und hie nach, ewenklich. do fragt
ich, vorgenantˀ richtˀ, umb uf den eid, was dar umb recht were, do wart erteilt, das er dar gan soͤlte und den vorgen̄ mùt kernen
geltes jaͤrliches zinses je uf sant Martis tag uf geben soͤlti an min, des obgen̄ richters hand, das tet er, und gie dar und gab uf
den jetzgen̄ mùt kernen geltes an min, des obgen̄ richtˀ hand. und vˀtgot ich do den vorgen̄ mùt kernen geltes mit minˀ hand
in des obgen̄ Johansen Schetwis hand an sin und siner erben stat, als urteil gab und erteilt wart und also das nach minˀ urfrag
mit gemeiner, gesamnoter urteil uf den eid erteilt wart, das das vorgeschriben uf geben, entzihen, vˀtgon und enpfahen mit
aller gewarsami, worten und werken, als recht und redlich beschehen si, das der vorgen̄ koͧf billich kraft und macht haben,
war und stet beliben sol, nu und hie nach ewenklich, ane gevˀde. und gelopt oͧch der obgen̄ Johans Rogli fùr sich und alle sin
erben des vorgen̄ koͧfes wer ze sinne nach recht und hie wider niemˀ me ze tuͦnne noch schaffen getan, heimlich noch offenlich,
mit worten noch mit werken, mit raͤten noch mit gedaͤten noch mit deheinen richtern noch gerichten, geislichen noch weltlichen
noch ane gericht noch mit deheinen fùnden noch uszùgen, die jeman erdenken kan oder mag, si sin funden oder werden noch
funden, nu und hie nach ewenklich, ane gevˀde. und wan dis alles vor mir in offen gerichte beschehen ist und ein brief umb
dise sache ze geben erteilt wart, so hab ich, vorgenantˀ richtˀ, min eigen ingesigel von gerichtes wegen offenlich gehenkt an
disen brief von des gerichtes, wegen mir und minen erben unschedlich. hie bi warent und sint gezùge Walther Meigˀ von
Scherentz, Uͦlrich von Vilmaringen, Burkart zer A, Dietheln Hirsli, Ruͦdolf Eitenberg, Peter Fritag und Uͦlrich Fritag,
sin bruͦder, und ander erber lùten vil. dis beschach und wart dirre brief geben an dem nechsten samstag nach sant
Nicolaus tag in dem jare, doman zalte von Cristus gebùrte drùzehen hundort und achtzig jar, dar nach in dem andern jare. ✳